Aanval by moskee in KZNAanval by moskee in Verulam, KwaZulu-Natal (10 Mei 2018) Foto: IPSS Medical Rescue Twee persone is beseer en een is dood nadat hulle Donderdagmiddag by ŉ moskee in Verulam, KwaZulu-Natal aangeval is. Lede van die Reaction Unit South Africa het hulp na die Imam Hussain-moskee in Ottawa, Verulam ontbied nadat drie mans op die moskee toegeslaan het. Volgens inligting van die toneel is die aanvallers moontlik van Egipte afkomstig. Maroela Media verneem die drie aanvallers het by die moskee ingestorm en geskree voor hulle die drie slagoffers aangeval het. Paul Herbst, woordvoerder van IPSS Medical Rescue, het gesê die aanvallers het drie persone, ŉ priester, ŉ aanbidder en ŉ opsigter, met messe aangeval en hul kele gesny. Die moskee is daarna aan die brand gesteek, vermoedelik met ŉ petrolbom. Een van die slagoffers het kort ná sy aankoms by die hospitaal aan sy beserings beswyk, het Herbst bevestig. Volgens Reaction Unit SA het die aanvallers in ŉ wit Hyundai Getz van die toneel gevlug. Meer inligting sal volg. *Die berig is aangepas nadat een van die slagoffers aan sy beserings beswyk het. – Red